SKRIFTLIG FORESPØRGSEL P-3370/00

af Nicole Thomas-Mauro (UEN) til Kommissionen

(25. oktober 2000)

Om: Tværkulturel undervisning

Kommissionen fremmer gennem programmer som f.eks. Comenius, Socrates og Kultur 2000 bl. a. projekter på det tværkulturelle område, mere præcist tværkulturel undervisning.

Hvilke kriterier lægger den til grund for at afgrænse det tværkulturelle område?

Hvilken definition giver den af det tværkulturelle område inden for uddannelse og erhvervsuddannelse, i universitetssammenhæng og i forbindelse med informationssamfundet?

Har den gennem sine forskellige erfaringer kunnet afgrænse en tværkulturel undervisning?

Svar afgivet på Kommissionens vegne af Viviane Reding

(8. december 2000)

Kommissionen har i lang tid understøttet initiativer, der tager sigte på at fremme en interkulturel uddannelse.

Fællesskabets handlingsprogram for uddannelse, Socrates-programmet, har siden 1995 omfattet fremme af interkulturel uddannelse for alle skoleelever blandt sine aktioner med det formål at sætte børn og unge i stand til på en positiv og aktiv måde at leve med social og kulturel mangfoldighed og forberede kommende generationer på at leve sammen i et demokratisk og pluralistisk samfund. Programmet giver støtte til tværnationale samarbejdsprojekter, der fremmer innovation og udveksling af information og erfaringer. I denne sammenhæng har projekter åbnet op for nye emner, udviklet undervisningsmateriale og fremmet udvekslingen af god praksis i alle aspekter af den interkulturelle uddannelse. God praksis er også blevet integreret i uddannelsesmoduler og kurser for undervisningspersonale, som har modtaget støtte under programmet. I den anden fase af Socrates-programmet (2000-2006) er den interkulturelle uddannelse identificeret som en horisontal prioritet tværs over programmet, og der vil blive udfoldet særlige bestræbelser for at sikre en bredere formidling af resultaterne af det europæiske samarbejde.

For så vidt angår programmet Kultur 2000, er kriterierne for fastlæggelse af, hvad der skal forstås som tværkulturelt, defineret i afgørelsen om etablering af programmet. Blandt programmets mål nævnes (i afgørelsens artikel 1, f): skabelse af en interkulturel dialog og udveksling mellem europæiske og ikke-europæiske kulturer(1). Virkeliggørelsen af dette mål finder sted under aktion 1 (specifikke nyskabende og/eller eksperimentelle aktioner), som tager sigte på at fremme en tværkulturel dialog og gensidig udveksling mellem europæiske og andre kulturer, især ved at tilskynde til samarbejde om emner af fælles interesse mellem kulturinstitutioner og/eller andre aktører i medlemsstaterne og i tredjelande.

Endelig giver de aktioner, Kommissionen gennemfører på områderne kultur, uddannelse og erhvervsuddannelse ved hjælp af multimedier især eksperimenterne Minerva Open og Fjernundervisning mulighed for at komme i kontakt med et omfattende erfaringsmateriale. Projekter om flerkulturel uddannelse har givet positive resultater, men interessen herfor er af nyere dato og kan forventes at blive mere omfattende. De nye teknologier kan vise sig at blive et nyttigt redskab for nyskabende uddannelsesaktioner henvendt til børn fra andre kulturer (indvandrere og emigranter), for børn, der ikke har fast bopæl (hvis forældre udøver mobile erhverv, f.eks. på skibe og i forbindelse med mobile markedspladser samt sigøjnerbørn) og for børn, der flytter for begrænsede tidsrum (hvis forældre arbejder i virksomheder i udlandet, eller i tilfælde, hvor børn indlægges på hospitalet i andre lande).

Der sendes mere detaljerede informationer om interkulturelle udannelsesprojekter, der samfinansieres af Kommissionen, til det ærede medlem og til Parlamentets Generalsekretariat.

(1) Parlamentets og Rådets afgørelse nr. 508/2000/EF af 14. februar 2000, EFT L 63 af 10.3.2000.